MESTSKÝ ÚRAD V ŽILINE

Materiál na rokovanie pre
Mestské zastupiteľstvo v Žiline

								

Číslo materiálu: _____/2013

K bodu programu

SPRÁVA O VÝSLEDKOCH KONTROL

Materiál obsahuje: 				      		Materiál prerokovaný:

1.	Návrh na uznesenie.					Mestská rada 19.08.2013
2.	Dôvodová správa.						
3.	Materiál – Správa o výsledkoch kontrol.

Predkladá: 

Ing. Peter Miko
hlavný kontrolór mesta 

Zodpovedný za vypracovanie:

Ing. Peter Miko
hlavný kontrolór mesta 

Žilina, august 2013

NÁVRH     NA   UZNESENIE

Uznesenie č. __/2013

Mestské zastupiteľstvo v Žiline

I.	Berie na vedomie

1.	Správu o výsledkoch kontrol.

DÔVODOVÁ SPRÁVA

V súlade s §  18f ods. 1 písm. d) zákona Slovenskej národnej rady č. 369/1990 Zb. o obecnom zriadení v znení neskorších predpisov hlavný kontrolór mesta predkladá správu o výsledkoch kontroly priamo mestskému zastupiteľstvu na jeho najbližšom zasadnutí. 
Od predloženia predchádzajúcej správy bolo ukončených päť kontrol, výsledky ktorých sú uvedené v tejto správe.

Správa o výsledkoch kontrol 

Predložená správa obsahuje výsledky piatich ukončených kontrol, ktoré boli vykonané podľa schváleného plánu kontrolnej činnosti hlavného kontrolóra Mesta Žilina na I. polrok 2013.
V štyroch prípadoch bola kontrola ukončená bez zistených nedostatkov, boli vypracované záznamy, v jednom prípade boli zistené nedostatky, bola vypracovaná správa.

1.	Poverenie č. 10/2013  -   Záznam 10/2013

Kontrolovaný subjekt:  Mesto  Žilina – Mestský úrad Žilina.   

Predmet kontroly: Kontrola plnenia opatrení prijatých na odstránenie nedostatkov zistených pri kontrole v zmysle Správy č. 19/2012.

Kontrolované obdobie:  Od 01.01.2013 do 31.03.2013. 

Záver: Neboli zistené nedostatky. 

2.	Poverenie č. 15/2013  -   Záznam 15/2013

Kontrolovaný subjekt:  Mesto  Žilina – Mestský úrad Žilina.   

Predmet kontroly: Kontrola plnenia opatrení prijatých na odstránenie nedostatkov zistených pri kontrole v zmysle Protokolu č. 16/2012.

Kontrolované obdobie:  Rok 2012. 

Záver: Neboli zistené nedostatky. 

3.	Poverenie č. 16/2013  -   Záznam 16/2013

Kontrolovaný subjekt:  Mesto  Žilina – Mestský úrad Žilina.   

Predmet kontroly: Kontrola plnenia opatrení prijatých na odstránenie nedostatkov zistených pri kontrole v zmysle Správy č. 10/2011.

Kontrolované obdobie:  Rok 2012. 

Záver: Neboli zistené nedostatky. 

4.	Poverenie č. 17/2013  -   Záznam 17/2013

Kontrolovaný subjekt:  Mesto  Žilina – Mestský úrad Žilina.   

Predmet kontroly: Kontrola správnosti výpočtu a nastavenia objektivizácie nákladovosti s poukazom na efektívnosť, hospodárnosť a rentabilitu kalkulačného vzorca na stravnú jednotku v stredisku jedáleň pre dôchodcov.

Kontrolované obdobie:  Rok 2012. 

Záver: Neboli zistené nedostatky. 

5.	Poverenie č. 12/2013  -   Správa 12/2013

Kontrolovaný subjekt:  Základná škola s materskou školou, Školská 49, 010 04 Žilina.   

Predmet kontroly: Kontrola plnenia opatrení prijatých na odstránenie nedostatkov zistených pri kontrole v zmysle Správy č. 09/2012.

Kontrolované obdobie:  2. polrok 2012. 

Kontrolovaný subjekt v nadväznosti na vykonanú kontrolu hospodárenia a zostavenia účtovnej závierky, výstupom bola Správa č. 09/2012, prijal celkom 9 opatrení na nápravu a odstránenie nedostatkov.
Vykonanou kontrolou plnenia opatrení bolo zistené.

Opatrenie č. 1 prijaté zo strany kontrolovaného subjektu:
Dôsledne kontrolovať písomné oznámenia o zmene rozpočtu za príslušné kalendárne obdobie zo strany zriaďovateľa a jeho obsahovú stránku a dôsledne a včas upozorňovať zriaďovateľa na nedostatok. 
T: trvalý
Z: Majsniar, Bojanovská

Stanovisko kontroly: 
Opatrenie bolo zo strany ZŠ s MŠ prijaté na základe toho, že v kontrolovanom období roku 2011 došlo na strane ZŠ s MŠ, v oblasti rozpočtovaných príjmov, k vyššiemu plneniu príjmov ako bol stanovený rozpočet, tzn. že v tejto oblasti došlo k prekročeniu schváleného, resp. upraveného rozpočtu. Tým pádom došlo zo strany ZŠ s MŠ aj k vyššiemu čerpaniu týchto príjmových prostriedkov ako bol stanovený rozpočet v oblasti výdavkov z vlastných príjmov. Napriek uvedenej skutočnosti nedošlo v tom čase zo strany ZŠ s MŠ k požiadaniu zriaďovateľa o vykonanie zmeny rozpočtu prostredníctvom rozpočtového opatrenia. 
V rámci tejto kontroly plnenia opatrení bolo kontrolným orgánom v oblasti rozpočtovaných príjmov roku 2012, ktoré boli evidované v rámci rozpočtu ZŠ s MŠ pod kódom zdroja 41, zistené, že v kontrolovanom období roku 2012, došlo na strane ZŠ s MŠ k vyššiemu plneniu príjmov ako bol schválený, resp. upravený rozpočet o 11 953,48 €. Tým pádom došlo zo strany ZŠ s MŠ aj k vyššiemu čerpaniu týchto príjmových prostriedkov ako bol stanovený rozpočet v oblasti výdavkov z vlastných príjmov (kód zdroja 41). 

Plnenie rozpočtovaných príjmov  (v €)
(kód zdroja 41)	Schválený rozpočet	Upravený rozpočet	Plnenie rozpočtu	
Rozpočtované príjmy (41) celkom 	21 500,-	21 500,-	33 453,48	
212: 212003 41     Príjem z prenájmu budov 	500,-	500,-	418,79	
223: Poplatky a platby z nepriemyselného a náhodného predaja a služieb 
•	223: 223001 41     Kuch. odpad, poškod. učebnice, iné
•	223: 223002 41     Za MŠ, ŠKD 
•	223: 223003 41     Za stravné	

0,-
11 000,-
10 000,-	

0,-
11 000,-
10 000,-	

858,61
14 111,-
13 038,51	
292: 292012 41 Z dobropisov	0,-	0,-	5 026,57	
Vzhľadom k uvedenej skutočnosti kontrolný orgán, v rámci tejto kontroly plnenia opatrení, preveril, či zo strany kontrolovaného subjektu došlo k požiadaniu zriaďovateľa o vykonanie zmeny rozpočtu. Kontrolnému orgánu bola zo strany kontrolovaného subjektu predložená „Žiadosť“ kontrolovaného subjektu zo dňa 18.12.2012, ktorá bola adresovaná Mestskému úradu v Žiline (ďalej len „MsÚ v Žiline“) a osobne prevzatá zodpovedným pracovníkom MsÚ v Žiline dňa 19.12.2012, cit.: „Žiadame o zmenu rozpočtu príjmov na rok 2012 účet 223003 – stravné – réžia v školskej jedálni zo sumy 10000,- € na sumu 13038,51 €, účet 223002 – poplatky za MŠ a ŠKD zo sumy 11000,- € na sumu 14111,- €, účet 212003 – prenájom telocvične zo sumy 500,- € na sumu 418,79 €.“  Z uvedených skutočností vyplýva, že kontrolovaný subjekt predmetné prijaté opatrenie na odstránenie nedostatkov splnil len čiastočne, nakoľko z jeho strany síce došlo k požiadaniu zriaďovateľa o zmenu rozpočtu, avšak predmetná žiadosť o vykonanie zmeny, resp. úpravy rozpočtu nebola kompletná, nakoľko kontrolovaný subjekt požiadal o zmenu, resp. úpravu rozpočtu na základe skutočného čerpania, resp. plnenia prostriedkov len v položkách: 212003 41, 223002 41 a 223003 41 napriek tej skutočnosti, že v roku 2012 dosiahol príjmy aj v nerozpočtovaných položkách 223001 41 (858,61 €) a 292012 41 (5 026,57 €) – viď vyššie uvedená tabuľka. 
Kontrolný orgán v rámci tejto kontroly plnenia opatrení následne preveril aj tú skutočnosť, či zmena rozpočtu bola zo strany zriaďovateľa kontrolovaného subjektu aj reálne zabezpečená, resp. vykonaná prostredníctvom rozpočtového opatrenia. Kontrolnému orgánu bol zo strany ZŠ s MŠ predložený list č. 998/2013-1647/2013-OŠM-SAM zo dňa 10.01.2013 – Oznámenie o IV. zmene rozpočtu na rok 2012, ktorá bola schválená primátorom Mesta Žilina dňa 21.12.2012 – z obsahu predmetného listu je zrejmé, že zo strany zriaďovateľa kontrolovaného subjektu zmena rozpočtu prostredníctvom rozpočtového opatrenia nebola zabezpečená ani v tých položkách, v ktorých o zmenu, resp. úpravu žiadal kontrolovaný subjekt. 
Vzhľadom k uvedeným skutočnostiam kontrolný orgán konštatuje, že opatrenie prijaté zo strany ZŠ s MŠ na odstránenie nedostatkov bolo z jeho strany splnené len čiastočne a zároveň, tak ako kontrolný orgán uvádza vyššie, ani zo strany zriaďovateľa zmena rozpočtu prostredníctvom rozpočtového opatrenia zabezpečená nebola. 

Kontrolné zistenie:
1.	Tým, že v priebehu kontrolovaného obdobia roku 2012 došlo v oblasti príjmov k prekročeniu upraveného rozpočtu bez oznámenia zmeny rozpočtu v celom rozsahu jeho zmien, nedošlo k vykonaniu zmeny rozpočtu prostredníctvom rozpočtového opatrenia, čím došlo k porušeniu ustanovení § 14 zákona NR SR č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v tom, že ZŠ s MŠ nepožiadala v celom rozsahu zmien svojho rozpočtu zriaďovateľa o zabezpečenie zmeny rozpočtu orgánom obce prostredníctvom rozpočtového opatrenia. 

Opatrenie č. 1 – čiastočne splnené 

Opatrenie č. 2 prijaté zo strany kontrolovaného subjektu:
Prehodnotiť počet vnútorných predpisov organizácie a ich náplň tak, aby ich počet a triedenie pôsobili prehľadne a nepôsobili vzájomne rozporne. 
T: 30.09.2012
Z: Majsniar, Bojanovská

Stanovisko kontroly: 
Opatrenie bolo zo strany ZŠ s MŠ prijaté na základe toho, že v kontrolovanom období roku 2011 mal kontrolovaný subjekt vo svojich podmienkach vypracované veľké množstvo vnútorných predpisov a smerníc (kontrolnému orgánu bolo v čase výkonu predmetnej NFK v roku 2012 zo strany ZŠ s MŠ predložených 20 vnútorných predpisov a smerníc), ktoré aj zavedeným systémom evidovania a prečíslovávania z predchádzajúcich období pôsobili zmätočne a zároveň aj ustanovenia jednotlivých vnútorných predpisov pôsobili zmätočne a dokonca v niektorých prípadoch aj vzájomne rozporne. Ako príklad zistení z tejto NFK kontrolný orgán uvádza napr. skutočnosť, že v jednom období platili viaceré rovnaké vnútorné predpisy, resp. vydaním nového vnútorného predpisu nedošlo zo strany ZŠ s MŠ k zrušeniu predchádzajúceho vnútorného predpisu. Kontrolou bolo zároveň zistené, že niektoré vnútorné predpisy sa vo svojich ustanoveniach odvolávali na už neplatné právne predpisy, príp. na ustanovenia už v tom čase neplatných vnútorných predpisov. Kontrolný orgán z uvedeného dôvodu v tom čase odporučil kontrolovanému subjektu prehodnotiť množstvo vnútorných predpisov, vykonať aktualizácie jednotlivých vnútorných predpisov a zjednotiť ustanovenia vnútorných predpisov takým spôsobom, aby nepôsobili zmätočne a predovšetkým vzájomne rozporne. 

Pre potreby výkonu tejto kontroly plnenia opatrení bol kontrolnému orgánu predložený register vnútorných smerníc ZŠ s MŠ platných v danom kontrolovanom období a zároveň aj zoznamy platných vnútorných predpisov. Kontrolným orgánom bolo zistené, že zo strany kontrolovaného subjektu došlo k prehodnoteniu množstva vnútorných predpisov – ZŠ s MŠ predložila kontrolnému orgánu 16 platných vnútorných smerníc a predpisov, pričom kontrolovaný subjekt si zároveň zaviedol evidenciu platných vnútorných smerníc. Zavedením tejto evidencie platných vnútorných smerníc a predpisov kontrolovaný subjekt predišiel existencií a súčasnej platnosti viacerých rovnakých vnútorných predpisov. Kontrolný orgán v rámci tejto kontroly plnenia opatrení náhodným výberom nasledovných vnútorných predpisov preveril, či kontrolovaný subjekt odstránil nedostatky, ktoré boli kontrolným orgánom konštatované pri predchádzajúcej NFK:
•	Vnútorný predpis č. VPE – 01/2008: Vykonávanie inventarizácie, 
•	Vnútorný predpis č. VPE – 05/2009: Podpisové vzory, 
•	Vnútorný predpis č. VPE – 11/2012: Vedenie účtovníctva – Plán obehu účtovných dokladov, 
•	Vnútorný predpis č. VPE – 12/2012: Zásady vedenia pokladnice. 

Napriek zavedeniu predmetnej evidencie platných vnútorných smerníc a predpisov však bolo kontrolným orgánom zároveň zistené, že zo strany kontrolovaného subjektu opätovne došlo k zavedeniu nového číslovania vnútorných predpisov, resp. k opätovnému prečíslovaniu vnútorných predpisov a smerníc platných v kontrolovanom období ešte z predchádzajúcich období. Ako príklad kontrolný orgán uvádza nasledovnú vnútornú smernicu, resp. predpis: Vnútorný predpis: Podpisové vzory – pri predchádzajúcej NFK vykonanej v ZŠ s MŠ v roku 2012 (kontrolovaným obdobím bol rok 2011) mal tento vnútorný predpis pridelené číslo VPO č. 002/2009 a platil od 01.01.2009. Podľa následne vypracovanej evidencie platných vnútorných predpisov a smerníc, ktorá bola predložená ZŠ s MŠ pre potreby výkonu tejto kontroly plnenia opatrení a týkala sa kontrolovaného obdobia 2. polroka 2012 však mal tento vnútorný predpis pridelené nové číslo VPE – 05/2009 napriek tomu, že sa, vzhľadom na rovnaký dátum nadobudnutia jeho platnosti (01.01.2009), jedná o ten istý vnútorný predpis, ktorý platil aj v kontrolovanom období roku 2011. Obdobná situácia bola zaznamená pri všetkých predpisoch, ktoré boli platné ešte z predchádzajúcich období, tzn. že aj napriek skutočnosti, že vnútorné smernice vypracované v predchádzajúcich obdobiach platili bez zmeny aj v kontrolovanom období 2. polroka 2012, kontrolovaný subjekt pri nich nezachoval ich pôvodné číslovanie, ale v novom účtovnom období boli tieto stále platné a nezrušené vnútorné smernice opätovne prečíslované, čím môže vzniknúť zmätočnosť pri posudzovaní ich platnosti vo vzťahu k predchádzajúcim účtovným obdobiam. 
Pri vnútornom predpise č. VPE – 11/2012: Vedenie účtovníctva – Plán obehu účtovných dokladov, ktorý nadobudol účinnosť dňom 01.07.2012 bol kontrolným orgánom zistený rovnaký nedostatok ako pri predchádzajúcej NFK. Napriek tomu, že kontrolovaný subjekt pristúpil v roku 2012 k vydaniu nového vnútorného predpisu tohto charakteru, nedošlo z jeho strany k odstráneniu nedostatku týkajúceho sa odvolávky na neplatný a už zrušený právny predpis. Predmetný vnútorný predpis sa totiž v jednom zo svojich ustanovení opätovne odvolal na, cit.: „§ 11 zákona č. 563/1991 Zb. o účtovníctve“, ktorý však bol zrušený zákonom NR SR č. 431/2002 Z. z. o účtovníctve. Vzhľadom k tomu, že vo všetkých ostatných ustanoveniach predmetného vnútorného predpisu kontrolovaný subjekt uviedol správne zákon NR SR č. 431/2002 Z. z. o účtovníctve, kontrolný orgán má za to, že uvedený nedostatok bol spôsobený nedopatrením, resp. nepozornosťou pri vykonávaní aktualizácie tohto vnútorného predpisu, keďže ustanovenia predmetného vnútorného predpisu mapujú postupy upravené v zákone NR SR č. 431/2002 Z. z. o účtovníctve. Zároveň bolo kontrolou zistené, že v Článku 6: Cestovné náhrady, bode 1, tohto vnútorného predpisu bol uvedený názov iného školského zariadenia v zriaďovateľskej pôsobnosti Mesta Žilina a nie názov kontrolovaného subjektu, cit.: „Pracovníci ZŠ, Gaštanová 56, Žilina vykonávajú pracovné cesty na príkaz riaditeľa školy.“ Zároveň pri vnútornom predpise č. VPE – 12/2012: Zásady vedenia pokladnice – predmetná smernica sa odvoláva na pôvodné Opatrenie MF SR z decembra 2003 č. 24501/2003-92 a zároveň, napriek tomu, že kontrolovaný subjekt nie je klientom Štátnej pokladnice, na Výnos MF SR č. 12475/2002-13, ktorým sa pre klientov Štátnej pokladnice ustanovuje limit zostatku peňažných prostriedkov v hotovosti v ustanovenom období. Kontrolný orgán má za to, že uvedené nedostatky vznikli nepozornosťou pri prepisovaní, resp. aktualizovaní vnútorných predpisov. 

Opatrenie č. 2 – čiastočne splnené 

Opatrenie č. 5 prijaté zo strany kontrolovaného subjektu:
Riaditeľ školy ukladá:
1.	Uvádzať v rámci označovania účtov na DF aj následné kroky – predkontáciu týkajúcu sa vzniknutého záväzku. 
2.	Dodržiavať splatnosť faktúr určených dodávateľom. 
3.	Dôsledne dodržiavať vnútorný predpis – Plán obehu účtovných dokladov. 
T: trvalo 
Z: Bojanovská

Stanovisko kontroly: 
Opatrenie bolo zo strany ZŠ s MŠ prijaté na základe toho, že v kontrolovanom období roku 2011 bolo kontrolným orgánom pri prekontrolovaných dodávateľských faktúrach (ďalej len „DF“), v rámci označovania účtov, na ktorých sa daný účtovný prípad zaúčtuje na DF, zistené, že kontrolovaný subjekt na DF uvádzal iba zaúčtovanie samotného vzniknutého záväzku na nákladový účet (napr.: len 501/321), avšak neuvádzal už predkontáciu týkajúcu sa následného uhradenia predmetného záväzku zaplatením dlžnej čiastky. Na základe toho kontrolný orgán odporučil ZŠ s MŠ uvádzať v rámci označovania účtov, na ktorých sa daný účtovný prípad zaúčtuje na DF aj následný krok – predkontáciu týkajúcu sa zaplatenia dlžnej čiastky, resp. vzniknutého záväzku. Predmetné opatrenie bolo zo strany ZŠ s MŠ ďalej prijaté na základe toho, že v rámci NFK vykonanej v ZŠ s MŠ v roku 2012 bolo kontrolným orgánom pri niektorých z prekontrolovaných DF zistené, že tieto boli uhradené po lehote splatnosti, čo bolo v niektorých prípadoch spôsobené aj tým, že DF bola do organizácie doručená neskoro, príp. už v čase jej doručenia do organizácie bola, podľa údajov na nej uvedených, po lehote splatnosti. Opatrenie bolo zo strany ZŠ s MŠ ďalej prijaté na základe toho, že v rámci predmetnej NFK bolo kontrolným orgánom zároveň vo viacerých prípadoch zistené nedostatočné plnenie ustanovení vlastného vnútorného predpisu organizácie upravujúceho obeh účtovných dokladov – napr.: nesprávne, nepresné a neúplné vedenie evidencie DF a vystavovanie a vedenie evidencie dokladov a dokumentov zabezpečujúcich preukázateľnosť vo väzbe na ozrejmenie opodstatnenosti fakturácie a oprávnenosti použitia verejných finančných prostriedkov. 

Kontrolný orgán v rámci tejto kontroly plnenia opatrení preveril splnenie predmetného prijatého opatrenia pri DF týkajúcich sa dvoch, náhodne vybratých mesiacov kontrolovaného obdobia 2. polroka 2012 – mesiaca septembra a októbra 2012. Kontrolnému orgánu bol zo strany kontrolovaného subjektu predložený aktualizovaný vnútorný predpis upravujúci obeh účtovných dokladov v organizácií – Vnútorný predpis č. VPE – 11/2012: Vedenie účtovníctva – Plán obehu účtovných dokladov, ktorý nadobudol účinnosť dňom 01.07.2012 a zároveň Vnútorný predpis č. VPE – 13/2012: Zabezpečenie a vykonávanie finančnej kontroly, ktorý nadobudol účinnosť taktiež dňom 01.07.2012. 
V rámci predmetného, náhodne vybratého, obdobia dvoch mesiacov kontrolovaného obdobia 2. polroka 2012 (september a október 2012) boli zo strany kontrolného orgánu prekontrolované všetky DF. Pri prekontrolovaných DF bolo kontrolným orgánom zistené, že tieto boli opatrené odtlačkom prezenčnej pečiatky, na ktorej bol uvedený dátum prijatia DF do organizácie. Ku všetkým DF bol pripojený tzv. kontrolný list, ktorého vzor mal kontrolovaný subjekt upravený v prílohách oboch vyššie uvedených vnútorných predpisov organizácie a ktorý obsahoval označenie kontrolovaného subjektu, číslo DF pridelené DF v rámci interného číslovania a jej zaevidovania v Knihe DF, platobný príkaz obsahujúci: číslo DF, dátum prijatia DF do organizácie, dátum splatnosti DF, označenie dodávateľskej spoločnosti, dlžnú čiastku, bankové spojenie dodávateľskej spoločnosti, konštantný symbol, variabilný symbol, všeobecný účel použitia peňažných prostriedkov a číslo objednávky v prípade, že fakturácia nevyplývala z uzatvoreného zmluvného vzťahu, príp. odvolávku na zmluvu, ktorá sa vzťahovala k danej DF. Predmetný kontrolný list zároveň slúžil na zabezpečenie vykonania predbežnej finančnej kontroly (ďalej len „PFK“) vo fáze pred úhradou fakturovanej čiastky, tzn. že pri všetkých prekontrolovaných DF bola zo strany kontrolovaného subjektu vykonaná PFK vo fáze pred úhradou fakturovanej čiastky. Na kontrolných listoch bolo zároveň uvádzané číslo účtu kontrolovaného subjektu, z ktorého bola fakturovaná čiastka uhradená a ručne bol dopísaný reálny dátum úhrady predmetnej fakturovanej čiastky. 
Zároveň bolo zo strany kontrolovaného subjektu na DF zabezpečené označenie účtov, na ktorých sa daný vzniknutý účtovný prípad zaúčtuje – kontrolovaný subjekt uviedol jednak predkontáciu predstavujúcu zaúčtovanie vzniknutého záväzku na nákladový účet v analytickom členení účtov (napr.: 518 17/321 1 21) a zároveň uviedol predkontáciu týkajúcu sa následného uhradenia predmetného záväzku zaplatením dlžnej čiastky taktiež v analytickom členení použitých účtov (napr.: 321 1 21/221) aj s uvedením funkčnej a ekonomickej klasifikácie a s uvedením podrobného kódu zdroja (napr. 111 – prenesené kompetencie alebo 41 – originálne kompetencie). 
K prekontrolovaným DF boli, okrem vyššie popísaných kontrolných listov, pripájané aj vystavené objednávky, ktoré boli podpísané štatutárnym zástupcom kontrolovaného subjektu. Zároveň pri tých DF, ku ktorým neboli zo strany kontrolovaného subjektu pripojené objednávky, existovali v podmienkach kontrolovaného subjektu uzatvorené zmluvné vzťahy. Všetky prekontrolované DF boli zaevidované v Knihe DF, pričom v rámci tejto evidencie boli uvádzané správne, presné a pravdivé údaje. Jedine pri DF č. 164/2012 bol v rámci jej zaevidovania v Knihe DF uvedený nepresný dátum splatnosti tejto DF (19.09.2012), ktorý nekorešpondoval s dátumom splatnosti tejto DF uvedeným na samotnej DF (03.10.2012) avšak nakoľko sa takáto nepresnosť pri evidovaní vyskytla len pri jednej DF, kontrolný orgán má za to, že tento nedostatok vznikol len nepozornosťou pracovníka.

Nedostatok:
V rámci preverenia predmetných náležitostí, resp. údajov uvedených na vyššie popísaných kontrolných listoch pripojených k prekontrolovaným DF bolo zo strany kontrolného orgánu zistené, že v niektorých prípadoch došlo pri vypisovaní predmetného tlačiva zo strany zodpovedného pracovníka k uvedeniu nepresných údajov. Uvedené nepresnosti však vznikli len nepozornosťou zodpovedného pracovníka pri prepisovaní údajov tlačiva v elektronickej podobe, nie sú závažného charakteru a nemali vplyv na ďalšie postupy vykonané zo strany kontrolovaného subjektu (napr. výkon PFK, úhrada fakturovanej čiastky, zúčtovanie účtovného prípadu) nakoľko tieto boli pri DF zabezpečené správnym spôsobom. Ako príklad kontrolný orgán uvádza tieto nepresnosti v kontrolných listoch:
•	k DF, ktorá bola v rámci zavedeného interného číslovania zaevidovaná v Knihe DF pod poradovým číslom 173/2012 bol pripojený kontrolný list, ktorý sa však pri čísle DF z Knihy DF odvolával na číslo 174/2012. Obdobný nedostatok bol zistený napr. aj pri DF č. 181/2012, 
•	k DF (č. 153/2012), ktorá bola na základe dátumového údaja uvedeného na prezenčnej pečiatke doručená do organizácie dňa 05.09.2012 a splatná dňa 12.09.2012 bol pripojený kontrolný list, na ktorom však bol pri dátume prijatia DF do organizácie uvedený dátum 04.09.2012 a pri dátume splatnosti DF uvedený dátum 06.12.2012,
•	k DF (č. 171/2012) od spoločnosti DAPP Slovakia, s. r. o. bol pripojený kontrolný list, na ktorom však bol uvedený iný názov dodávateľskej spoločnosti,
•	k DF (č. 205/2012) vystavenej na sumu 20,70 € bol pripojený kontrolný list, na ktorom však bola uvedená dlžná čiastka v inej výške (320,70 €),
•	k DF (č. 201/2012), ku ktorej sa vzťahovala vystavená objednávka č. 107/2012 zo dňa 18.10.2012 bol pripojený kontrolný list, na ktorom však bola odvolávka na objednávku č. 106/2012. Obdobný nedostatok bol zistený pri viacerých DF.

Nedostatok:
V rámci vystavených objednávok, ktoré boli pripojené k prekontrolovaným DF bolo kontrolným orgánom preverené, či obsahovali všetky náležitosti objednávky v zmysle ustanovení vyššie uvedeného vnútorného predpisu kontrolovaného subjektu – Vnútorný predpis č. VPE – 11/2012: Vedenie účtovníctva – Plán obehu účtovných dokladov. Na väčšine z prekontrolovaných objednávok neboli uvedené presné druhy objednávaných tovarových položiek, objednávané množstvá a merné jednotky. Uvedené náležitosti objednávky má v tejto formulácii kontrolovaný subjekt upravené v ustanoveniach predmetnej vnútornej smernice, konkrétne v Článku 2 Vystavovanie objednávok, bode 3 tohto článku, cit.: „Vystavená objednávka musí obsahovať: ... druh tovaru, množstvo, merná jednotka...“. Zároveň pri objednávke č. 86/2011, ktorá sa vzťahovala k DF č. 168/2012 (M&P spol. s r. o.) bolo zo strany kontrolovaného subjektu pri predmete objednávky uvedené, cit: „Objednávame si u Vás: tovar podľa vlastného výberu“ napriek tej skutočnosti, že predmetom fakturácie boli v tomto prípade ročné poplatky za doménu školského zariadenia a nie nákup tovarových položiek. V rámci vystavených objednávok, ktoré boli pripojené k prekontrolovaným DF bolo kontrolným orgánom zároveň vo viacerých prípadoch zistené, že zo strany kontrolovaného subjektu nebola dodržiavaná zavedená vzostupnosť pri vystavovaní týchto objednávok. Ako príklad kontrolný orgán uvádza nasledovné objednávky: obj. č. 85/2012 bola vystavená dňa 20.09.2012 (k DF č. 169/2012), následná obj. č. 86/2012 bola vystavená dňa 20.09.2012 (k DF č. 168/2012), avšak následná obj. č. 87/2012 bola vystavená ešte pred predchádzajúcimi dvoma objednávkami, a to dňa 20.08.2012 (k DF č. 170/2012). Obdobná situácia bola zistená aj napr.: pri obj. č. 90/2012, ktorá bola vystavená dňa 20.09.2012 (k DF č. 171/2012) a následnej obj. č. 91/2012, ktorá bola vystavená ešte pred predchádzajúcou objednávkou, a to dňa 24.08.2012 (k DF č. 172/2012). Vzhľadom k týmto skutočnostiam  kontrolný orgán má za to, že PFK bola tým pádom pri týchto objednávkach vykonávaná len formálne, čím výkon PFK takýmto spôsobom stráca svoje opodstatnenie a nie je preukázateľne zabezpečený pred vstupom kontrolovaného subjektu do záväzku.

Nedostatok:
V rámci prekontrolovaných, náhodne vybratých, mesiacov kontrolovaného obdobia 2. polroka 2012 sa vyskytlo niekoľko DF, ktoré neboli zo strany kontrolovaného subjektu uhradené v lehotách splatnosti – DF č. 157/2012, DF č. 161/2012, DF č. 165/2012, DF č. 201/2012. Obdobná situácia nastala aj pri DF č. 178/2012, DF č. 187/2012 a DF č. 195/2012 s tým rozdielom, že tieto DF boli už v čase ich doručenia do organizácie po lehote splatnosti.

Kontrolné zistenie:
1.	Tým, že kontrolovaný subjekt nezabezpečil, aby vystavené objednávky obsahovali všetky náležitosti v zmysle ustanovení vnútorného predpisu ZŠ s MŠ a tým, že pri niektorých DF neboli zo strany ZŠ s MŠ dodržané lehoty splatnosti týchto DF, došlo zo strany kontrolovaného subjektu k nedodržaniu ustanovení predmetného Vnútorného predpisu č. VPE – 11/2012: Vedenie účtovníctva – Plán obehu účtovných dokladov účinného od 01.07.2012, konkrétne ustanovení Článku 2, bodu 3 a Článku 4, bodu 6 tohto vnútorného predpisu.

Opatrenie č. 5 – 	v bode 1. splnené
	v bode 2. nesplnené
	v bode 3. čiastočne splnené

Opatrenie č. 9 prijaté zo strany kontrolovaného subjektu:
Zabezpečiť formu odtlačku pečiatky určenej pre potreby PFK podľa vzoru stanoveného v Zásadách finančného riadenia a finančnej kontroly v podmienkach mesta Žilina a zabezpečovať potvrdenie výkonu PFK dôsledne na všetkých účtovných dokumentoch, osobitne aj na „Požiadavkách“ (žiadosti o vydanie súhlasu...).
T: trvalo
Z: Majsniar, Bojanovská

Stanovisko kontroly: 
Opatrenie bolo zo strany ZŠ s MŠ prijaté na základe toho, že v kontrolovanom období roku 2011 bolo kontrolným orgánom pri niektorých z prekontrolovaných dokladov a dokumentov zistené, že PFK buď vôbec nebola zo strany kontrolovaného subjektu vykonaná, príp. nebola vykonaná správne (v niektorých prípadoch bola vykonaná až po vstupe kontrolovaného subjektu do záväzku, príp. bola vykonaná až na následne vystavených dokladoch a dokumentoch (napr.: objednávky) napriek tej skutočnosti, že kontrolovaný subjekt do predmetných záväzkov už vstúpil napr.: uzatvorením zmluvných vzťahov, príp. súhlasným vyjadrením štatutára organizácie na tzv. „Požiadavkách“, ktoré predstavovali v podmienkach kontrolovaného subjektu žiadosť o súhlas so zakúpením drobného tovaru v hotovosti. 
Kontrolný orgán v rámci tejto kontroly plnenia opatrení preveril plnenie predmetného opatrenia pri nasledovných dokladoch, ktoré boli zo strany kontrolného orgánu preverené v rámci dvoch, náhodne vybratých, mesiacov kontrolovaného obdobia 2. polroka 2012 (september a október):
•	Dodávateľské faktúry,
•	Objednávky,
•	Zmluvy o dielo, 
•	„Požiadavky“,
•	Pokladničné doklady.
Pri vyššie uvedených dokladoch a dokumentoch (DF, zmluvy, „Požiadavky“, pokladničné doklady) bolo kontrolným orgánom zistené, že PFK bola zo strany kontrolovaného subjektu správne vykonaná vo všetkých fázach jej výkonu, tzn. ako pred vstupom kontrolovaného subjektu do záväzkov, tak aj pred samotnou úhradou. V rámci vystavených objednávok, ktoré boli pripojené k prekontrolovaným DF však bolo kontrolným orgánom, tak ako je uvedené pri vyhodnotení plnenia Opatrenia č. 5, vo viacerých prípadoch zistené, že zo strany kontrolovaného subjektu nebola dodržiavaná zavedená vzostupnosť pri vystavovaní týchto objednávok – napr.:  Obj. č. 85/2012 bola vystavená dňa 20.09.2012 – PFK vykonaná dňa 20.09.2012 (k DF č. 169/2012), následná obj. č. 86/2012 bola vystavená dňa 20.09.2012 – PFK vykonaná dňa 20.09.2012 (k DF č. 168/2012), avšak následná obj. č. 87/2012 bola vystavená ešte pred predchádzajúcimi dvoma objednávkami, a to dňa 20.08.2012 – PFK vykonaná dňa 20.08.2012 (k DF č. 170/2012). Vzhľadom k týmto skutočnostiam má kontrolný orgán za to, že PFK bola tým pádom pri objednávkach vykonávaná len formálne, čím výkon PFK takýmto spôsobom stráca svoje opodstatnenie a nie je preukázateľne zabezpečený pred vstupom kontrolovaného subjektu do záväzku. 

Kontrolné zistenie: 
1.	Tým, že pri vystavených objednávkach kontrolovaný subjekt nezabezpečil správne, zákonom stanovené, vykonanie PFK, došlo z jeho strany k nedodržaniu § 6 ods. 1 a § 9 ods. 1 zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov v tom, že ZŠ s MŠ pri uvedených dokumentoch zabezpečila výkon PFK len formálne, čím táto stratila svoje opodstatnenie.  

Opatrenie č. 9 – čiastočne splnené 

Zhrnutie kontrolných zistení:
Na základe výsledku kontrolovaných skutočností boli kontrolným orgánom klasifikované celkom 3 kontrolné zistenia, pri ktorých neboli dodržané postupy v súlade so všeobecne záväznými právnymi a internými predpismi pri ich porovnaní so skutočnosťou v kontrolovanom subjekte. 

1.	Tým, že v priebehu kontrolovaného obdobia roku 2012 došlo v oblasti príjmov k prekročeniu upraveného rozpočtu bez oznámenia zmeny rozpočtu v celom rozsahu jeho zmien, nedošlo k vykonaniu zmeny rozpočtu prostredníctvom rozpočtového opatrenia, čím došlo k porušeniu ustanovení § 14 zákona NR SR č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v tom, že ZŠ s MŠ nepožiadala v celom rozsahu zmien svojho rozpočtu zriaďovateľa o zabezpečenie zmeny rozpočtu orgánom obce prostredníctvom rozpočtového opatrenia. 

2.	Tým, že kontrolovaný subjekt nezabezpečil, aby vystavené objednávky obsahovali všetky náležitosti v zmysle ustanovení vnútorného predpisu ZŠ s MŠ a tým, že pri niektorých DF neboli zo strany ZŠ s MŠ dodržané lehoty splatnosti týchto DF, došlo zo strany kontrolovaného subjektu k nedodržaniu ustanovení predmetného Vnútorného predpisu č. VPE – 11/2012: Vedenie účtovníctva – Plán obehu účtovných dokladov účinného od 01.07.2012, konkrétne ustanovení Článku 2, bodu 3 a Článku 4, bodu 6 tohto vnútorného predpisu.

3.	Tým, že pri vystavených objednávkach kontrolovaný subjekt nezabezpečil správne, zákonom stanovené, vykonanie PFK, došlo z jeho strany k nedodržaniu § 6 ods. 1 a § 9 ods. 1 zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov v tom, že ZŠ s MŠ pri uvedených dokumentoch zabezpečila výkon PFK len formálne, čím táto stratila svoje opodstatnenie.